শাহ মখদুম
শাহ মখদুম রূপোশ (১২১৬-১৩১৩ খ্রিস্টাব্দ) বাংলার প্রথিতযশা সুফী সাধক এবং ধর্ম-প্রচারকদের মধ্যে অন্যতম। তিনি ত্রয়োদশ শতাব্দীর শেষার্ধে এবং চতুর্দশ শতাব্দীর শুরুতে বাংলাদেশ তথা রাজশাহী অঞ্চলে ইসলামের সুমহান বানী প্রচার করেছিলেন। তার অনুপম ব্যাক্তিত্বে মুগ্ধ হয়ে শত শত মানুষ ইসলাম ধর্মে দীক্ষা গ্রহণ করেন। মূলত শাহ মখদুমের মাধ্যমেই বরেন্দ্র এবং গৌড় অঞ্চলে ইসলাম ধর্ম বিস্তার লাভ করে। বর্তমানে এসব অঞ্চল মুসলিম সংখ্যাগরিষ্ঠ অঞ্চল। শাহ মখদুমের প্রকৃত নাম আব্দুল কুদ্দুস। ধর্ম এবং জ্ঞান সাধনায় অনন্য দৃষ্টান্ত স্থাপন করার জন্য বিভিন্ন সময়ে তার নামের সাথে “শাহ”, “মখদুম”, “রূপোশ” ইত্যাদি উপাধি যুক্ত হয়। তিনি শাহ মখদুম রূপোশ নামেই সারা পৃথিবীতে বিখ্যাত।
মখদুম আলী মাহিমি
মখদুম আলী মাহিমি ( ১৩৭২ থেকে ১৪৩১ খ্রিঃ) একজন দরবেশ ও আন্তর্জাতিক খ্যাতিসম্পন্ন আলেম ছিলেন। তিনি তুগলক রাজবংশের ও গুজরাটের সুলতান আহমেদ শাহের সময় জীবিত ছিলেন, এবং সুলতানের বোনকে বিয়ে করেছিলেন। তিনি ব্যাপকভাবে তার পাণ্ডিত্যপূর্ণ গ্রন্থ, উদার দৃষ্টিভঙ্গি ও মানবতাবাদী আদর্শের জন্য পরিচিত। মাহিমি ইরাকি বংশোদ্ভূত আরব্য ভ্রমণকারী পরিবারে জন্মগ্রহণ করেন যারা পরে বোম্বাইয়ের সপ্তদ্বীপের মাহিমে বসতি স্থাপন করেন।